одӥг нунал куспын Артаксеркс эксэйлэн вань улосвылъёсаз, дас кыкетӥ – Адар – толэзьлэн дас куинетӥ нуналаз». [Тани та пуктон-косонлэн копиез: «Быдӟым Артаксеркс эксэй, Индиысен Эфиопияозь сю кызь сизьым улосвылъёсын кивалтӥсьёсты, кузёосты, милемын ӟеч мылкыдын улӥсьёсты ӟечкыла. Тросэз ӟеч лэсьтӥсьёслэн туж лякыт сямо луэменызы сэрен, жалятэк сӥё-дано нимъёс-чинъёс сётъяменызы сэрен укыр йырзэс вылэ ӝутыны кутскизы, милемлы тэрытскыса улӥсьёслы урод уж лэсьтыны малпам гинэ ӧвӧл, вылтӥяськонэн кӧтсы тырытэк, асьсэлэн ӟеч лэсьтӥсьёссылы но лушкемен урод ужъёс лэсьтыны кутско. Адями кадь тау карыны быгатэм гинэ ӧвӧл, но укылтэмъёслэн вылтӥяськонэнызы ушъяськыса, соос урод-лек ужъёсты адӟемпотостэм карись, ваньзэ, котькыӵе дыре но адӟись Инмарлэн судэзлэсь пегӟыны быгатом шуыса малпало. Тросэз, ӵем дыръя киулазы кужым ванен соослы оскем эшъёссылэсь ужъёссэс нуыку, асьсэлэн малпанзы пала оскытыса, эшъёссэс но янгыштэм вирез кисьтӥсь каро, тупатыны луонтэм шугадӟонъёс улэ вутто, алдаськыса, кескич амалэн кивалтӥсьёслэсь чылкыт сюлмын ӟеч лэсьтыны малпанзэс мыдланьто. Кызьы ми верамы, тае вашкала историяосысь гинэ адӟыны уг луы, но ярантэм кивалтӥсьёслэн тӥ азьын йыруж лэсьтӥсьёс кадь ужзэс туж лекен быдэсъямысьтызы но тае адӟыны луэ. Соин ик ми азьланяз сюлмаськыны кулэ, эксэйлыкамы вань адямиос бугыръяськытэк, тупаса мед улозы шуыса, вошъяськонъёсты ми ум лэзиське, нош лэсьтоно ужъёсты кызьы кулэ, озьы чакласькыса быдэсъяськомы. Тани, Аман, Македонияысь Амадафлэн пиез, зэм ик, перс калыклэн вирыз бордысь потымтэ мурт, асьмелэн ӟеч сяммылэсь туж кыдёкысь мурт, куно интые асьме доры кутэм адями, вань калыкъёсты кадь ик сое ӟеч мылкыдын куно карим, эшшо ке, милемлы атай луэ шуыса ялэмын вал, ваньмыз сое сӥлы каризы, эксэй пукон вылын пукись бере кыкетӥ адями вал со татын; нош вылтӥяськон сямзэ вормытэк, малпаз милемыз виылыны, властьтэк кельтыны, нош утисьмес, ялан ӟеч лэсьтыса улӥсьмес, Мардохеез, но туж чылкыт улӥсь Есфирь эксэй кышноез соослэн вань калыкенызы ӵош пӧртэм кескич амалъёсын быдтыны выриз. Тазьы со милемыз калыктэк кельтыны малпаз, нош Персия кунэз македон калык кие сётыны малпаз. Нош иудейёс, кинъёсты та леклэсь но лек адями быдтыны малпаз, урод сямоесь ӧвӧл шуыса, ми адӟиськомы. Соос шонерлыколэсь но шонерлыко законъёсъя уло, соос Вылысь Инмарлэн, быдӟымлэсь но быдӟым улэп Инмарлэн пиосыз луо, асьмелы, асьмелэн вашкала ӵыжы-выжыосмылы самой усто куен эксэйлык Сётӥсьлэн нылпиосыз луо. Соин ик тӥ Амадафлэн Аман пиезлэсь ыстэм гожтэтъёсысьтыз куронъёсты ӧд ке быдэстэ, умой лэсьтоды, уго со, тае лэсьтӥсь, Сузы кар капкаос вӧзы, ваньмызлы кузё луись Инмарлэн эрикезъя, быдэс семьяеныз валче ошемын вал, Инмар солы ӝог но тупамон суд лэсьтӥз. Нош со пуктон-косонлэсь списоксэ (копиязэ) вань адскымон интыосы ошелэ, иудейёслы асьсэ законъёссыя улыны эрик сётэ, юрттэ соослы, соос шугадӟон дыръя вылазы урдскисьёслы дас кыкетӥ – Адар – толэзьлэн дас куинетӥ нуналаз, самой со нуналэ пунэмзэ берыктыны мед быгатозы. Уго ваньмызлы кузё луись Инмар, быръем выжызэ быдтыны эрик сётэм интые, соослы таӵе шумпотон сётӥз. Тӥ но, сӥё-дано праздникъёсыныды ӵош та данлыко нуналэз туж шулдырен ортчытэ. Али но, берло но утиськон басьтон милемлы но, милемын тупаса улӥсь персъёслы но вунонтэм мед луоз, нош милемлы сьӧлтэт пуктылӥсьёслэн быронзы медаз вуны. Та косонэз быдэстӥсьтэм котькудӥз город но, котькудӥз улосвыл но жалятэк мечен, тылын быдтэмын луозы, отын адямиос гинэ ӧвӧл, кыр пӧйшуръёс, тылобурдоос но пумтэм вапумозь улыны юрдозы».]
в один день по всем областям царя Артаксеркса, в тринадцатый день двенадцатого месяца, то есть месяца Адара.